กฎกระทรวงการคำนวณประโยชน์ที่ได้รับจากการอุดหนุนพ.ศ. ๒๕๖๓[๑] อาศัยอำนาจตามความในมาตรา๕ วรรคสอง และมาตรา ๖๙ วรรคสอง แห่งพระราชบัญญัติการตอบโต้การทุ่มตลาดและการอุดหนุนซึ่งสินค้าจากต่างประเทศพ.ศ. ๒๕๔๒ และมาตรา ๖แห่งพระราชบัญญัติการตอบโต้การทุ่มตลาดและการอุดหนุนซึ่งสินค้าจากต่างประเทศ พ.ศ.๒๕๔๒ซึ่งแก้ไขเพิ่มเติมโดยพระราชบัญญัติการตอบโต้การทุ่มตลาดและการอุดหนุนซึ่งสินค้าจากต่างประเทศ(ฉบับที่ ๒) พ.ศ. ๒๕๖๒ รัฐมนตรีว่าการกระทรวงพาณิชย์ออกกฎกระทรวงไว้ดังต่อไปนี้ข้อ ๑ การคำนวณประโยชน์ที่ได้รับในกรณีที่รัฐบาลเข้าร่วมลงทุนในลักษณะที่ไม่สอดคล้องกับการปฏิบัติตามปกติของภาคเอกชนในประเทศแหล่งกำเนิดหรือประเทศผู้ส่งออกให้คำนวณตามหลักเกณฑ์และวิธีการดังต่อไปนี้(๑) กรณีที่รัฐบาลเข้าร่วมลงทุนด้วยการซื้อหุ้น ให้คำนวณจากส่วนต่างระหว่างมูลค่าหุ้นที่รัฐบาลเข้าร่วมลงทุนกับมูลค่าหุ้นในตลาดของกิจการที่รัฐบาลเข้าร่วมลงทุนนั้นในช่วงระยะเวลาที่ใกล้เคียงกัน(๒)กรณีที่ไม่มีมูลค่าหุ้นในตลาดของกิจการที่รัฐบาลเข้าร่วมลงทุนตาม (๑)มูลค่าการเข้าร่วมลงทุนของรัฐบาลบางส่วนหรือทั้งหมด แล้วแต่กรณีให้ถือว่าเป็นเงินให้เปล่าจากรัฐบาล และให้คำนวณตามข้อ ๖(๓) กรณีที่รัฐบาลเข้าร่วมลงทุนในรูปแบบอื่นและการคำนวณประโยชน์ที่ได้รับให้เป็นไปตามที่กระทรวงพาณิชย์ประกาศกำหนดการพิจารณาว่าการเข้าร่วมลงทุนมีลักษณะที่สอดคล้องกับการปฏิบัติตามปกติของภาคเอกชนตามวรรคหนึ่งให้พิจารณาจากข้อมูลในช่วงเวลาที่รัฐบาลเข้าร่วมลงทุนว่าเป็นการลงทุนที่รัฐบาลมีโอกาสได้รับผลตอบแทนอย่างสมเหตุสมผลหรือไม่โดยคำนึงถึงปัจจัยอื่นซึ่งส่งผลต่อการตัดสินใจเข้าร่วมลงทุนประกอบด้วยเช่น ผลการศึกษาการลงทุน หรือผลตอบแทนการลงทุนในภาพรวมข้อ ๒ การคำนวณประโยชน์ที่ได้รับในกรณีที่รัฐบาลให้กู้ยืมเงินโดยคิดดอกเบี้ยต่ำกว่าอัตราการกู้ยืมทางพาณิชย์ให้คำนวณจากส่วนต่างระหว่างจำนวนดอกเบี้ยที่ผู้กู้ชำระให้รัฐบาลกับจำนวนดอกเบี้ยที่ผู้กู้รายเดียวกันต้องชำระหากเป็นการกู้ยืมทางพาณิชย์โดยการกู้ยืมทางพาณิชย์ที่นำมาเปรียบเทียบนั้น ต้องเป็นการเปรียบเทียบในจำนวนเงินและระยะเวลาการผ่อนชำระที่ใกล้เคียงกับที่ผู้กู้รายนั้นเคยได้รับจากสถาบันการเงินในประเทศแหล่งกำเนิดหรือประเทศผู้ส่งออกหากไม่สามารถหาอัตราดอกเบี้ยที่จะนำมาเปรียบเทียบได้ตามวรรคหนึ่งอัตราดอกเบี้ยที่จะนำมาใช้ในการคำนวณประโยชน์ที่ได้รับให้ใช้ข้อมูลอย่างหนึ่งอย่างใดมาเปรียบเทียบโดยลำดับ ดังนี้(๑)การกู้ยืมของเอกชนรายอื่นในสถานการณ์ทางการเงินที่ใกล้เคียงกัน(๒)ตัวชี้วัดทางเศรษฐกิจซึ่งพิจารณาจากสถานการณ์ทางเศรษฐกิจในขณะที่รัฐบาลให้กู้ยืมและสถานะของผู้กู้ในขณะนั้นการกู้ยืมที่ไม่มีการชำระคืนเงินต้นหรือการกู้ยืมที่ได้รับการยกหนี้ให้บางส่วน หรือทั้งหมด ให้ถือว่าจำนวนเงินกู้ยืมที่ไม่มีการชำระคืนหรือได้รับการยกหนี้ให้ดังกล่าวเป็นเงินให้เปล่าจากรัฐบาลนับตั้งแต่วันที่ไม่มีการชำระหนี้และให้คำนวณตามข้อ ๖การที่รัฐบาลผ่อนผันการชำระภาษี เงินช่วยเหลือที่ต้องชำระคืนหรือกรณีอื่นใดในลักษณะเดียวกันให้ถือว่าเป็นการกู้ยืมจากรัฐบาลโดยปราศจากดอกเบี้ย และให้คำนวณตามจำนวนดอกเบี้ยที่ต้องจ่ายตามอัตราในการกู้ยืมทางพาณิชย์ข้อ ๓ การคำนวณประโยชน์ที่ได้รับในกรณีที่รัฐบาลเป็นผู้ค้ำประกันเงินกู้เช่น การค้ำประกันเงินกู้การค้ำประกันสินเชื่อเพื่อการซื้อขาย หรือการค้ำประกันสินเชื่อเพื่อการส่งออกซึ่งมีผลทำให้ผู้กู้มีค่าใช้จ่ายในการกู้ยืมต่ำกว่าในกรณีที่ไม่มีการค้ำประกันเงินกู้โดยรัฐบาลหรือมีค่าธรรมเนียมการค้ำประกันเงินกู้ที่ไม่ครอบคลุมต้นทุนและกำไรที่เหมาะสมในทางพาณิชย์ให้คำนวณจากส่วนต่างของจำนวนค่าใช้จ่ายหรือค่าธรรมเนียมดังกล่าวในกรณีที่เป็นการค้ำประกันเงินกู้เพื่อวัตถุประสงค์เฉพาะให้พิจารณาจากจำนวนค่าธรรมเนียมการค้ำประกันเงินกู้ที่ผู้กู้ตามโครงการค้ำประกันเงินกู้เพื่อวัตถุประสงค์เฉพาะต้องชำระหากต่ำกว่าค่าธรรมเนียมการค้ำประกันเงินกู้ของเอกชนรายอื่นตามโครงการค้ำประกันเงินกู้ทั่วไปในช่วงเวลาและสถานการณ์ที่ใกล้เคียงกัน ให้นำการคำนวณประโยชน์ที่ได้รับตามวรรคหนึ่งมาใช้บังคับข้อ๔ การคำนวณประโยชน์ที่ได้รับในกรณีที่รัฐบาลให้สินค้าหรือบริการโดยได้รับค่าตอบแทนที่น้อยกว่าอัตราที่สมควรตามสภาพทางการตลาดที่เป็นอยู่ในประเทศที่รัฐบาลให้สินค้าหรือบริการนั้นให้คำนวณตามหลักเกณฑ์และวิธีการ ดังต่อไปนี้(๑)หากผู้ได้รับการอุดหนุนได้ซื้อสินค้าหรือบริการชนิดเดียวกับสินค้าหรือบริการที่รัฐบาลให้จากเอกชนรายอื่นให้คำนวณจากส่วนต่างระหว่างราคาสินค้าหรือบริการที่จ่ายให้แก่รัฐบาลกับราคาสินค้าหรือบริการที่ต่ำที่สุดที่จ่ายให้แก่เอกชนรายดังกล่าว(๒)หากไม่มีสินค้าหรือบริการที่นำมาเปรียบเทียบได้ตาม (๑) ให้เปรียบเทียบโดยใช้ราคาที่ต่ำที่สุดของสินค้าหรือบริการในกลุ่มธุรกิจเดียวกันหากรัฐบาลเป็นผู้ค้ารายเดียวให้พิจารณาว่าอัตราค่าตอบแทนที่รัฐบาลได้รับเป็นอัตราที่ไม่สมควรตามสภาพทางการตลาดที่เป็นอยู่ในประเทศที่รัฐบาลให้สินค้าหรือบริการนั้นเมื่อมีการให้สินค้าหรือบริการในราคาพิเศษที่เอื้อประโยชน์เฉพาะกับเอกชนบางรายในกรณีนี้ ให้คำนวณจากส่วนต่างระหว่างราคาพิเศษดังกล่าวกับราคาปกติของสินค้าหรือบริการที่จ่ายโดยเอกชนรายอื่นในกรณีที่ราคาปกติของสินค้าหรือบริการดังกล่าวไม่ครอบคลุมต้นทุนและกำไรที่เหมาะสมให้ใช้ราคาของสินค้าหรือบริการที่ครอบคลุมต้นทุนและกำไรที่เหมาะสมมาเปรียบเทียบการเปรียบเทียบราคาตามวรรคหนึ่ง ให้พิจารณาโดยคำนึงถึงเงื่อนไขทางการค้าที่สามารถเปรียบเทียบกันได้การคำนวณประโยชน์ที่ได้รับตามวรรคหนึ่งและวรรคสองให้คำนวณเฉพาะกับสินค้าหรือบริการที่นำไปใช้โดยตรงในการผลิตหรือการจำหน่ายสินค้าชนิดเดียวกันข้อ๕ การคำนวณประโยชน์ที่ได้รับในกรณีที่รัฐบาลซื้อสินค้าโดยให้ค่าตอบแทนที่สูงกว่าอัตราที่สมควรตามสภาพทางการตลาดที่เป็นอยู่ในประเทศที่มีการขายสินค้านั้นให้คำนวณตามหลักเกณฑ์และวิธีการ ดังต่อไปนี้(๑)หากมีเอกชนรายอื่นซื้อสินค้าชนิดเดียวกับที่รัฐบาลซื้อ ให้คำนวณจากส่วนต่างระหว่างราคาที่รัฐบาลซื้อกับราคาสูงสุดที่มีการเสนอซื้อในตลาดของสินค้านั้น(๒)หากไม่สามารถเปรียบเทียบราคาขายสินค้าให้แก่เอกชนรายอื่นตาม (๑) ได้ หรือไม่สามารถหาข้อมูลมาเปรียบเทียบได้ให้พิจารณาราคาสินค้าจากกลุ่มธุรกิจเดียวกัน(๓)หากรัฐบาลเป็นผู้ซื้อรายเดียว ให้คำนวณจากส่วนต่างของราคาที่รัฐบาลซื้อกับต้นทุนเฉลี่ยของสินค้าในช่วงระยะเวลาที่นำข้อมูลมาใช้เพื่อการไต่สวนการอุดหนุนรวมกับกำไรที่เหมาะสมการเปรียบเทียบราคาตามวรรคหนึ่งให้พิจารณาโดยคำนึงถึงเงื่อนไขทางการค้าที่สามารถเปรียบเทียบกันได้ข้อ๖ การคำนวณประโยชน์ที่ได้รับในกรณีที่รัฐบาลให้การสนับสนุนโดยตรงในรูปแบบของเงินให้เปล่าหรือเทียบเท่าเงินให้เปล่าหรือไม่เรียกเก็บรายได้ที่ควรจะได้ ไม่ว่าบางส่วน หรือทั้งหมดด้วยการลดหย่อนหรือการยกเว้น เช่น การลดหรือยกเว้นภาษีการเร่งรัดให้มีการหักค่าเสื่อมราคาของสินทรัพย์ เพื่อประโยชน์ในการนำไปหักกับรายได้ของบริษัทในการชำระภาษีเงินได้หรือการอุดหนุนอัตราดอกเบี้ย ให้คำนวณจากจำนวนเงินที่รัฐให้เปล่าหรือเทียบเท่าเงินให้เปล่าหรือมูลค่าที่ได้รับลดหย่อนหรือยกเว้นดังกล่าว โดยรวมดอกเบี้ยเชิงพาณิชย์ของเงินจำนวนดังกล่าวด้วยข้อ ๗ การคำนวณประโยชน์ที่ได้รับในกรณีที่รัฐบาลปลดหนี้ให้แก่ผู้ได้รับการอุดหนุน ให้คำนวณจากมูลค่าหนี้ที่ได้รับการปลดหนี้รวมทั้งดอกเบี้ยค้างจ่ายข้อ๘ การคำนวณประโยชน์ที่ได้รับจากการอุดหนุนตามกฎกระทรวงนี้ให้คำนวณเฉพาะช่วงระยะเวลาที่นำข้อมูลมาใช้เพื่อการไต่สวนการอุดหนุน หากเป็นการอุดหนุนที่ทำให้เกิดประโยชน์ที่มีผลต่อเนื่องให้เป็นไปตามสัดส่วนของประโยชน์ที่ได้รับเฉพาะในช่วงระยะเวลาดังกล่าว ทั้งนี้ ให้คำนึงถึงมูลค่าประโยชน์ที่ได้รับจริงโดยรวมดอกเบี้ยเชิงพาณิชย์ให้ไว้ณ วันที่ ๓ สิงหาคม พ.ศ. ๒๕๖๓จุรินทร์ลักษณวิศิษฏ์รัฐมนตรีว่าการกระทรวงพาณิชย์หมายเหตุ:- เหตุผลในการประกาศใช้กฎกระทรวงฉบับนี้ คือ โดยที่มาตรา ๖๙ วรรคสอง แห่งพระราชบัญญัติการตอบโต้การทุ่มตลาดและการอุดหนุนซึ่งสินค้าจากต่างประเทศพ.ศ. ๒๕๔๒ บัญญัติให้การคำนวณประโยชน์ที่ได้รับจากการอุดหนุนเป็นไปตามหลักเกณฑ์และวิธีการที่กำหนดในกฎกระทรวงจึงจำเป็นต้องออกกฎกระทรวงนี้ชญานิศ/จัดทำ๑๔ สิงหาคม ๒๕๖๓สุภาทิพย์/ตรวจ๑๔ สิงหาคม ๒๕๖๓[๑] ราชกิจจานุเบกษาเล่ม ๑๓๗/ตอนที่ ๖๔ ก/หน้า ๑๑/๑๓ สิงหาคม ๒๕๖๓